ประกาศคณะกรรมการกํากับหลักทรัพย์และตลาดหลักทรัพย์

ที่ กน. 3/2544

เรื่อง   หลักเกณฑ์ เงื่อนไข และวิธีการขายหรือรับซื้อคืนหน่วยลงทุน 

และการตั้งตัวแทนสนับสนุน

 

          อาศัยอํานาจตามความในมาตรา 14 มาตรา 100 วรรคสอง และมาตรา 117  แห่งพระราชบัญญัติหลักทรัพย์และตลาดหลักทรัพย์ พ.ศ. 2535   คณะกรรมการ  ก.ล.ต. ออกข้อกําหนดไว้ดังต่อไปนี้


ข้อ ๑ ประกาศนี้ให้ใช้บังคับตั้งแต่วันที่ 1 กรกฎาคม พ.ศ. 2544   เป็นต้นไป


ข้อ ๒ ให้ยกเลิก

                   (1) ประกาศคณะกรรมการกํากับหลักทรัพย์และตลาดหลักทรัพย์  เรื่อง หลักเกณฑ์เงื่อนไข และวิธีการในการตั้งตัวแทนเพื่อทําหน้าที่สนับสนุนการจําหน่ายหน่วยลงทุน  ลงวันที่ 3 สิงหาคม พ.ศ. 2535

                   (2) ประกาศคณะกรรมการกํากับหลักทรัพย์และตลาดหลักทรัพย์  เรื่อง หลักเกณฑ์ เงื่อนไข และวิธีการในการตั้งตัวแทนสนับสนุนการขายและรับซื้อคืนหน่วยลงทุนของกองทุนรวมประเภทรับซื้อคืนหน่วยลงทุน พ.ศ. 2536  ลงวันที่ 30 กรกฎาคม พ.ศ. 2536


ข้อ ๓ ในประกาศนี้

                   “บริษัทจัดการ”  หมายความว่า  บริษัทหลักทรัพย์ที่ได้รับใบอนุญาตให้ประกอบธุรกิจหลักทรัพย์ประเภทการจัดการกองทุนรวม

                   “ตัวแทนสนับสนุน”  หมายความว่า  บุคคลซึ่งบริษัทจัดการตั้งให้เป็นตัวแทนในการขายหรือรับซื้อคืนหน่วยลงทุน 

                   “ขาย”  ให้หมายความรวมถึง   การเสนอขายด้วย 

                   “บุคคลที่ได้รับความเห็นชอบ”  หมายความว่า  บุคคลที่ได้รับความเห็นชอบจากสํานักงานให้ทําหน้าที่ขายหรือรับซื้อคืนหน่วยลงทุนหรือเป็นตัวแทนสนับสนุน

                   “ผู้จัดจําหน่ายหน่วยลงทุน”  หมายความว่า  บริษัทหลักทรัพย์ที่ได้รับใบอนุญาตให้ประกอบธุรกิจหลักทรัพย์ประเภทการจัดจําหน่ายหลักทรัพย์ที่บริษัทจัดการตั้งให้เป็นผู้ทําหน้าที่ขายหน่วยลงทุน 

                   “คําแนะนําทั่วไป”  หมายความว่า  คําแนะนําที่ให้แก่บุคคลใด โดยมิได้คํานึงถึงวัตถุประสงค์ในการลงทุน  ฐานะทางการเงิน  และความต้องการของบุคคลนั้น 

.                   “คําแนะนําเฉพาะเจาะจง”  หมายความว่า  คําแนะนําที่ให้แก่บุคคลใดบุคคลหนึ่ง เพื่อความเหมาะสมกับวัตถุประสงค์ในการลงทุน  ฐานะทางการเงิน  หรือความต้องการของบุคคลนั้น 

                   “ผู้ลงทุนสถาบัน”  หมายความว่า  ผู้ลงทุนที่มีลักษณะเฉพาะดังต่อไปนี้

                   (1) ธนาคารพาณิชย์

                   (2) บริษัทเงินทุน

                   (3)  บริษัทหลักทรัพย์ที่ลงทุนเพื่อเป็นทรัพย์สินของตนเองหรือเพื่อการบริหารกองทุนส่วนบุคคล หรือเพื่อการจัดการโครงการลงทุนที่จัดตั้งขึ้นตามกฎหมายว่าด้วยการประกอบธุรกิจเงินทุน ธุรกิจหลักทรัพย์ และธุรกิจเครดิตฟองซิเอร์

                   (4) บริษัทเครดิตฟองซิเอร์

                   (5)  บริษัทประกันภัย

                   (6) นิติบุคคลที่มีกฎหมายเฉพาะจัดตั้งขึ้นซึ่งมิได้เป็นบุคคลตาม (9)

                   (7) ธนาคารแห่งประเทศไทย

                   (8) สถาบันการเงินระหว่างประเทศ

                   (9) ส่วนราชการและรัฐวิสาหกิจตามกฎหมายว่าด้วยวิธีการงบประมาณ

                   (10) กองทุนเพื่อการฟื้นฟูและพัฒนาระบบสถาบันการเงิน

                   (11) กองทุนบําเหน็จบํานาญข้าราชการ

                   (12) กองทุนสํารองเลี้ยงชีพ

                   (13) กองทุนรวมตามกฎหมายว่าด้วยหลักทรัพย์และตลาดหลักทรัพย์

                   (14) นิติบุคคลที่มีเงินลงทุนในหลักทรัพย์ตามงบการเงินปีล่าสุดที่ผู้สอบบัญชีตรวจสอบแล้วตั้งแต่หนึ่งร้อยล้านบาทขึ้นไป

                   (15) นิติบุคคลซึ่งมีผู้ถือหุ้นเป็นบุคคลตาม (1) ถึง (14) ถือหุ้นรวมกันเกินกว่าร้อยละเจ็ดสิบห้าของจํานวนหุ้นที่มีสิทธิออกเสียงทั้งหมด

16. ผู้ลงทุนต่างประเทศซึ่งมีลักษณะเดียวกับผู้ลงทุนตาม (1) ถึง (15)
17. ผู้ลงทุนที่ไม่ใช่ผู้ลงทุนตาม (1) ถึง (16) ซึ่งซื้อหน่วยลงทุนมีมูลค่าตั้งแต่สิบล้านบาทขึ้นไป

                   “การขายโดยผู้ลงทุนมิได้ร้องขอ” (cold calling) หมายความว่า  การขายหรือชักชวนโดยบริษัทจัดการกับบุคคลที่ไม่เคยเป็นผู้ถือหน่วยลงทุนของกองทุนรวมใดภายใต้การจัดการของบริษัทจัดการนั้นมาก่อน หรือโดยผู้จัดจําหน่ายหน่วยลงทุนหรือตัวแทนสนับสนุนของบริษัทจัดการกับบุคคลที่ไม่เคยเป็นลูกค้าของตนมาก่อน แล้วแต่กรณี เพื่อให้ซื้อหน่วยลงทุนเป็นครั้งแรก ในลักษณะที่บริษัทจัดการ ผู้จัดจําหน่ายหน่วยลงทุน หรือตัวแทนสนับสนุนดังกล่าวตั้งใจเข้าพบผู้ลงทุนโดยตรง หรือติดต่อผู้ลงทุนทางโทรศัพท์ โดยผู้ลงทุนมิได้เป็นฝ่ายร้องขอ

                   “กองทุนรวม”  หมายความว่า  กองทุนปิดและกองทุนเปิด

                   “สมาคม”  หมายความว่า  สมาคมที่เกี่ยวเนื่องกับธุรกิจหลักทรัพย์ที่ได้รับอนุญาตและจดทะเบียนกับสํานักงาน  โดยมีวัตถุประสงค์เพื่อทําการส่งเสริมและพัฒนาธุรกิจหลักทรัพย์

ประเภทที่เกี่ยวกับการจัดการลงทุน 

                   “สํานักงาน”  หมายความว่า  สํานักงานคณะกรรมการกํากับหลักทรัพย์และตลาดหลักทรัพย์


ข้อ ๔ ในกรณีที่บริษัทจัดการทําการขายหรือรับซื้อคืนหน่วยลงทุนด้วยตนเอง   นอกจากบริษัทจัดการต้องปฏิบัติตามประกาศคณะกรรมการกํากับหลักทรัพย์และตลาดหลักทรัพย์ว่าด้วยหลักเกณฑ์ เงื่อนไข และวิธีการจัดตั้งและจัดการกองทุนรวม แล้ว   บริษัทจัดการต้องปฏิบัติตาหลักเกณฑ์ เงื่อนไข และวิธีการที่กําหนดในประกาศนี้ด้วย

                   ในการขายหรือรับซื้อคืนหน่วยลงทุนด้วยตนเอง บริษัทจัดการต้องมีพนักงานผู้ดําเนินการดังกล่าวที่เป็นบุคคลที่ได้รับความเห็นชอบ และพนักงานดังกล่าวต้องปฏิบัติตามหลักเกณฑ์ เงื่อนไข และวิธีการที่กําหนดในประกาศนี้


ข้อ ๕ ในกรณีที่บริษัทจัดการประสงค์จะตั้งบริษัทหลักทรัพย์ที่ได้รับใบอนุญาตให้ประกอบธุรกิจหลักทรัพย์ประเภทการจัดจําหน่ายหลักทรัพย์รายใดเป็นผู้จัดจําหน่ายหน่วยลงทุนบริษัทจัดการต้องตั้งผู้จัดจําหน่ายหน่วยลงทุนที่มีลักษณะดังต่อไปนี้

                   (1) มีพนักงานผู้ทําหน้าที่ขายหน่วยลงทุนเป็นบุคคลที่ได้รับความเห็นชอบ  และ

                   (2) มีการควบคุมการขายหน่วยลงทุนซึ่งเป็นไปตามที่กําหนดในหมวด 3  โดย

                        (ก) มีหน่วยงานรับเรื่องร้องเรียนของผู้ลงทุน

                        (ข) มีระบบควบคุมภายในในส่วนที่เกี่ยวกับการขายหน่วยลงทุน เช่น การจัดทําและจัดเก็บเอกสารหลักฐานการปฏิบัติหน้าที่ขายหน่วยลงทุนของพนักงาน เป็นต้น

                        (ค) มีหน่วยงานที่ควบคุมดูแลให้พนักงานของตนปฏิบัติตามกฎหมาย ประกาศ และมาตรฐานในการประกอบวิชาชีพ

(3) ไม่เคยมีประวัติการควบคุมการขายหน่วยลงทุนที่ไม่เป็นไปตามหลักเกณฑ์ที่กําหนดในประกาศนี้ เว้นแต่สํานักงานเห็นว่าผู้จัดจําหน่ายหน่วยลงทุนนั้นได้ปรับปรุงแก้ไขในเรื่องดังกล่าวแล้ว

                   เมื่อบริษัทหลักทรัพย์ที่ได้รับใบอนุญาตให้ประกอบธุรกิจหลักทรัพย์ประเภทการจัดจําหน่ายหลักทรัพย์ได้รับการตั้งให้เป็นผู้จัดจําหน่ายหน่วยลงทุนแล้ว ให้พนักงานของผู้จัดจําหน่ายหน่วยลงทุนตาม (1) ปฏิบัติตามหลักเกณฑ์ เงื่อนไข และวิธีการที่กําหนดในประกาศนี้ด้วย

                   ในกรณีที่การลงทุนในหน่วยลงทุนเกิดจากความประสงค์ของผู้ลงทุนเอง โดยผู้จัดจําหน่ายหน่วยลงทุนไม่ได้ให้คําแนะนําทั่วไปหรือคําแนะนําเฉพาะเจาะจงแก่ผู้ลงทุน (execution only)  ผู้จัดจําหน่ายหน่วยลงทุนต้องจัดทําหลักฐานที่แสดงให้เห็นได้ว่าการลงทุนดังกล่าว ผู้จัดจําหน่าย

หน่วยลงทุนไม่ได้มีการให้คําแนะนําทั่วไปหรือคําแนะนําเฉพาะเจาะจงแก่ผู้ลงทุน


ข้อ ๖ ในการตั้งบุคคลธรรมดาหรือนิติบุคคลใดเป็นตัวแทนสนับสนุนเพื่อทําการขายหรือรับซื้อคืนหน่วยลงทุน บุคคลดังกล่าวต้องเป็นบุคคลที่ได้รับความเห็นชอบและต้องปฏิบัติตาม

หลักเกณฑ์ เงื่อนไข และวิธีการที่กําหนดในประกาศนี้ 

                   ตัวแทนสนับสนุนตามวรรคหนึ่งที่เป็นนิติบุคคล ต้องมีพนักงานผู้ทําหน้าที่ขายหรือรับซื้อคืนหน่วยลงทุนเป็นบุคคลที่ได้รับความเห็นชอบและพนักงานดังกล่าวต้องปฏิบัติตามหลักเกณฑ์ เงื่อนไข และวิธีการที่กําหนดในประกาศนี้ด้วย


ข้อ ๗ การให้ความเห็นชอบบุคคลตามข้อ 4 ข้อ 5 และข้อ 6  ให้เป็นไปตามที่สํานักงานประกาศกําหนด โดยการให้ความเห็นชอบแก่บุคคลธรรมดาให้มีสองระดับ คือ บุคคลธรรมดาที่ได้รับความเห็นชอบระดับหนึ่งซึ่งสามารถให้คําแนะนําเฉพาะเจาะจงและคําแนะนําทั่วไป และบุคคลธรรมดาที่ได้รับความเห็นชอบระดับสองซึ่งสามารถให้คําแนะนําได้เฉพาะคําแนะนําทั่วไป


ข้อ ๘ ในการตั้งบุคคลใดเป็นตัวแทนสนับสนุน  บริษัทจัดการต้องทําสัญญาตั้งตัวแทนสนับสนุนเป็นหนังสือ โดยกําหนดสิทธิและหน้าที่ของบริษัทจัดการและตัวแทนสนับสนุนที่ไม่ขัดหรือแย้งกับประกาศนี้  และต้องมีข้อสัญญาที่กําหนดให้ตัวแทนสนับสนุนต้องปฏิบัติตามข้อกําหนดในประกาศนี้ และบริษัทจัดการต้องดูแลให้ตัวแทนสนับสนุนปฏิบัติตามข้อสัญญาและข้อกําหนดในประกาศนี้ด้วย


ข้อ ๙ นิติบุคคลที่บริษัทจัดการตั้งให้เป็นตัวแทนสนับสนุน ต้องมีสํานักงานใหญ่หรือสํานักงานสาขาตามที่ระบุไว้ในคําขอความเห็นชอบตามข้อ 7   และต้องจัดให้มีพนักงานผู้ทําหน้าที่ขายหรือรับซื้อคืนหน่วยลงทุนประจําอยู่ที่สํานักงานใหญ่หรือสาขาอย่างน้อยแห่งละหนึ่งคนในขณะที่สํานักงานใหญ่หรือสาขานั้นทําการขายหน่วยลงทุน  เว้นแต่ สํานักงานใหญ่หรือสาขาดังกล่าวได้จัดให้มีบริการการขายหรือรับซื้อคืนหน่วยลงทุนด้วยอุปกรณ์อิเล็กทรอนิกส์หรือสื่ออื่นใดแทน หรือได้จัดให้มีบริการเฉพาะการรับซื้อคืนหน่วยลงทุนเท่านั้นโดยไม่มีการให้คําแนะนําทั่วไปหรือคําแนะนําเฉพาะเจาะจงแก่ผู้ลงทุน


หมวด ๑ การขายและรับซื้อคืนหน่วยลงทุน

 


ข้อ ๑๐ ในการขายหน่วยลงทุน บริษัทจัดการ ผู้จัดจําหน่ายหน่วยลงทุนและตัวแทนสนับสนุนที่เป็นนิติบุคคลต้องจัดให้มีคู่มือผู้ลงทุนหรือเอกสารอื่นใดที่ใช้ในการขายหน่วยลงทุน และให้พนักงานผู้ทําหน้าที่ขายหน่วยลงทุนของบุคคลดังกล่าวแจกจ่ายคู่มือผู้ลงทุนหรือเอกสารอื่นใดที่ใช้ในการขายหน่วยลงทุนดังกล่าวให้แก่ผู้ลงทุนที่ไม่ใช่ผู้ลงทุนสถาบัน  ทั้งนี้ คู่มือผู้ลงทุนหรือเอกสารอื่นใดที่ใช้ในการขายหน่วยลงทุน ต้องมีรายการข้อมูลตามที่สํานักงานประกาศกําหนด

                   ให้บริษัทจัดการดําเนินการให้ตัวแทนสนับสนุนที่เป็นบุคคลธรรมดาแจกจ่ายคู่มือผู้ลงทุน หรือเอกสารอื่นใดที่ใช้ในการขายหน่วยลงทุนตามวรรคหนึ่งด้วย


ส่วน ๑ การให้คําแนะนําเพื่อการขายหรือรับซื้อคืนหน่วยลงทุน

 


ข้อ ๑๑ ในการให้คําแนะนําแก่ผู้ลงทุนนั้น  บริษัทจัดการ ผู้จัดจําหน่ายหน่วยลงทุน และตัวแทนสนับสนุนอาจให้คําแนะนําทั่วไปหรือคําแนะนําเฉพาะเจาะจงก็ได้ โดยต้องปฏิบัติตามมาตรฐานในการให้คําแนะนําดังต่อไปนี้

                   (1) ให้คําแนะนําด้วยความสุจริต เป็นธรรม รวมทั้งใช้ความระมัดระวังเอาใจใส่ในการให้คําแนะนํา โดยคํานึงถึงผลประโยชน์ของผู้ลงทุนเป็นสําคัญ

                   (2) ให้คําแนะนําโดยอธิบายให้ผู้ลงทุนทราบถึงลักษณะและความเสี่ยงที่เกี่ยวข้องกับหน่วยลงทุนที่ให้คําแนะนํานั้น

                   (3) ให้คําแนะนําตามหลักวิชาอันเป็นที่ยอมรับ โดยมีความรู้ความเข้าใจเกี่ยวกับหน่วยลงทุนและมีเอกสารหลักฐานที่สามารถนํามาใช้อ้างอิงได้ 

                   (4) ไม่นําข้อมูลของผู้ลงทุนไปเปิดเผย เว้นแต่เป็นการเปิดเผยตามหน้าที่ตามกฎหมาย

                   (5) เปิดเผยข้อเท็จจริงที่มีผลกระทบอย่างมีนัยสําคัญต่อสิทธิประโยชน์ของผู้ถือหน่วยลงทุนหรือต่อการตัดสินใจในการลงทุน

                   (6) เปิดเผยให้ผู้ลงทุนทราบถึงความขัดแย้งทางผลประโยชน์ เช่น ค่าธรรมเนียมหรือผลตอบแทนที่ตัวแทนสนับสนุนอาจได้รับจากการซื้อหรือขายคืนหน่วยลงทุนนั้น

(7) ไม่ให้คําแนะนําซึ่งอาจก่อให้เกิดความเข้าใจผิด หรือละเว้นที่จะเปิดเผยข้อมูลอันเป็นสาระสําคัญซึ่งอาจก่อให้เกิดความเข้าใจผิด เช่น การรับประกันผลตอบแทนในกองทุนรวมที่มิได้มีลักษณะการประกันไว้เช่นนั้น เป็นต้น  หรือให้คําแนะนําโดยมีเจตนาหลอกลวงผู้อื่น

                   (8) ไม่ให้คําแนะนําในลักษณะที่เป็นการส่งเสริมหรือสนับสนุนให้ผู้ลงทุนซื้อหรือขายคืนหน่วยลงทุนกับบริษัทจัดการบ่อยครั้งหรือเกินกว่าสมควร โดยมีวัตถุประสงค์เพื่อจะได้รับค่าธรรมเนียมหรือผลประโยชน์ตอบแทนอื่นใดจากการให้บริการการซื้อหรือขายคืนหน่วยลงทุนดังกล่าว


ข้อ ๑๒ ในการให้คําแนะนําทั่วไปหรือคําแนะนําเฉพาะเจาะจงแก่ผู้ลงทุน ให้บริษัทจัดการผู้จัดจําหน่ายหน่วยลงทุนและตัวแทนสนับสนุนเปิดเผยคําเตือนให้ผู้ลงทุนทราบดังต่อไปนี้

                   (1) คําเตือนเกี่ยวกับความเสี่ยงของการลงทุนในหน่วยลงทุน

                   (2) คําเตือนเกี่ยวกับความเสี่ยงในการลงทุนของกองทุนรวมนั้น

                   (3) คําเตือนในกรณีการให้คําแนะนําทั่วไปว่า คําแนะนําดังกล่าวมิใช่คําแนะนําแก่บุคคลเป็นการเฉพาะเจาะจง และคําแนะนํานั้นไม่ได้เกิดจากการวิเคราะห์หรือคํานึงถึงวัตถุประสงค์ในการลงทุน ฐานะทางการเงิน และความต้องการของผู้ลงทุนรายนั้น

                   (4) คําเตือนในกรณีการให้คําแนะนําเฉพาะเจาะจงว่า ในกรณีที่ผู้ลงทุนปฏิเสธ

การให้ข้อมูลส่วนตัวหรือการให้ข้อมูลส่วนตัวที่เป็นปัจจุบัน ผู้ลงทุนอาจได้รับคําแนะนําที่ไม่เหมาะสมกับวัตถุประสงค์ ฐานะทางการเงิน หรือความต้องการของผู้ลงทุน เนื่องจากคําแนะนําที่ให้นั้นได้พิจารณาจากข้อมูลเพียงเท่าที่ผู้ลงทุนเปิดเผยให้ทราบ


ข้อ ๑๓ ในการให้คําแนะนําเฉพาะเจาะจงแก่ผู้ลงทุน  ให้บริษัทจัดการ ผู้จัดจําหน่ายหน่วยลงทุนและตัวแทนสนับสนุนปฏิบัติดังต่อไปนี้ด้วย

                   (1) ทําความรู้จักกับผู้ลงทุน (know your customer)  โดยจะต้องทราบถึงวัตถุประสงค์ ฐานะทางการเงิน หรือความต้องการของผู้ลงทุน และจัดให้มีบันทึกข้อมูลส่วนตัวของผู้ลงทุน(customer’s profile) แต่ละรายที่เปิดบัญชีเพื่อซื้อหน่วยลงทุนกับบริษัทจัดการ และปรับปรุงข้อมูลดังกล่าวให้เป็นปัจจุบัน  ทั้งนี้ ตามหลักเกณฑ์ที่สมาคมกําหนดโดยได้รับความเห็นชอบจากสํานักงาน

                   (2)  ให้คําแนะนําที่เหมาะสมกับผู้ลงทุน (suitability) โดยประเมินจากปัจจัยต่าง ๆ ของผู้ลงทุน เช่น วัตถุประสงค์ในการลงทุน ความรู้ความเข้าใจเกี่ยวกับความเสี่ยงและการลงทุน  ประสบการณ์ในการลงทุน  ฐานะทางการเงิน  ภาระทางการเงิน  ความต้องการและข้อจํากัดในการลงทุน


ส่วน ๒ การขายโดยผู้ลงทุนมิได้ร้องขอ

 


ข้อ ๑๔ ในการขายโดยผู้ลงทุนมิได้ร้องขอ   ให้บริษัทจัดการ ผู้จัดจําหน่ายหน่วยลงทุนและตัวแทนสนับสนุนขายหน่วยลงทุนในวันและเวลาตามที่สํานักงานกําหนด


ข้อ ๑๕ ให้บริษัทจัดการ ผู้จัดจําหน่ายหน่วยลงทุนและตัวแทนสนับสนุนเปิดเผยข้อมูลอย่างน้อยดังต่อไปนี้  ให้ผู้ลงทุนทราบเมื่อมีการเสนอขายโดยผู้ลงทุนมิได้ร้องขอ  เว้นแต่ผู้ลงทุนแสดงเจตนาว่าต้องการจบการสนทนา 

(1)ชื่อผู้ติดต่อ และชื่อของนิติบุคคลที่ตนทําหน้าที่แทน  พร้อมทั้งแสดงบัตรประจําตัวซึ่งมีรายละเอียดตามที่สํานักงานประกาศกําหนดในกรณีที่เป็นการเข้าพบผู้ลงทุนด้วยตนเอง

(2)  วัตถุประสงค์ในการติดต่อ

(3) สิทธิของผู้ลงทุนที่จะแสดงเจตนาว่าไม่ต้องการรับการติดต่อ

                   (4) สิทธิของผู้ลงทุนที่จะยกเลิกคําสั่งซื้อหน่วยลงทุนหรือขายคืนหน่วยลงทุนภายในระยะเวลาที่กําหนดตามข้อ 18  ในกรณีที่เป็นการขายต่อผู้ลงทุนที่มิใช่ผู้ลงทุนสถาบัน


ข้อ ๑๖ ในการขายโดยผู้ลงทุนมิได้ร้องขอ   ห้ามมิให้บริษัทจัดการ ผู้จัดจําหน่ายหน่วยลงทุนและตัวแทนสนับสนุนเร่งรัดให้ผู้ลงทุนตัดสินใจซื้อหน่วยลงทุน และหากผู้ลงทุนได้แสดงเจตนาว่าไม่ต้องการซื้อหน่วยลงทุนหรือต้องการจบการสนทนา  ให้หยุดการขายหน่วยลงทุนทันที


ข้อ ๑๗  ให้บริษัทจัดการ ผู้จัดจําหน่ายหน่วยลงทุนและตัวแทนสนับสนุนจัดให้มีบัญชีรายชื่อของผู้ลงทุนที่ไม่ต้องการรับการติดต่อจากตน  และห้ามมิให้ติดต่อกับผู้ลงทุนนั้นในลักษณะที่เป็นการขายโดยผู้ลงทุนมิได้ร้องขออีก


ข้อ ๑๘ ในการขายโดยผู้ลงทุนมิได้ร้องขอ  บริษัทจัดการต้องให้สิทธิผู้ลงทุนที่มิใช่ผู้ลงทุนสถาบันในการถอนการแสดงเจตนาเพื่อซื้อหน่วยลงทุน หรือในการขายคืนหน่วยลงทุนได้ภายใระยะเวลาดังต่อไปนี้

                   (1)  ในระหว่างการขายหน่วยลงทุนของกองทุนรวมต่อประชาชนครั้งแรก ผู้ลงทุนมีสิทธิยกเลิกคําสั่งซื้อหน่วยลงทุนได้ภายในสองวันทําการนับตั้งแต่วันถัดจากวันที่ระบุในใบจองซื้อหน่วยลงทุน โดยไม่ต้องเสียค่าธรรมเนียมการซื้อหน่วยลงทุนหรือค่าใช้จ่ายใด ๆ 

                   (2)  การขายหน่วยลงทุนของกองทุนเปิดในช่วงระยะเวลาหลังจากการขายหน่วยลงทุนต่อประชาชนครั้งแรก ผู้ลงทุนมีสิทธิขายคืนหน่วยลงทุนได้ภายในสองวันทําการนับตั้งแต่วันถัดจากวันที่ระบุในใบสั่งซื้อหน่วยลงทุน  โดยได้รับคืนตามราคามูลค่าทรัพย์สินสุทธิ ณ วันทําการรับซื้อคืนวันถัดจากวันแสดงเจตนาขายคืนหน่วยลงทุน และไม่ต้องเสียค่าธรรมเนียมการรับซื้อคืนหน่วยลงทุน


หมวด ๒ ตัวแทนสนับสนุน

 


ข้อ ๑๙ บุคคลที่ได้รับความเห็นชอบที่สํานักงานอนุญาตให้บริษัทจัดการตั้งเป็นตัวแทนสนับสนุน นอกจากต้องปฏิบัติตามที่กําหนดในหมวด 1 แล้ว บุคคลดังกล่าวต้องปฏิบัติตามที่กําหนดไว้ในหมวดนี้ด้วย


ข้อ ๒๐ ห้ามมิให้ตัวแทนสนับสนุนตั้งตัวแทนช่วง  และตัวแทนสนับสนุนดังกล่าวต้องปฏิบัติดังต่อไปนี้

                   (1) ปฏิบัติงานด้วยความซื่อสัตย์สุจริตและมีความระมัดระวังเอาใจใส่ในการทํางาน  โดยคํานึงถึงประโยชน์ของผู้ลงทุนเป็นสําคัญ

                   (2) ปฏิบัติตามและให้ความร่วมมือกับสํานักงานเพื่อปฏิบัติให้เป็นไปตามพระราชบัญญัติหลักทรัพย์และตลาดหลักทรัพย์ พ.ศ. 2535 และที่แก้ไขเพิ่มเติม ในส่วนที่เกี่ยวกับการจัดตั้งและจัดการกองทุนรวม

                   (3) จัดทํารายงาน ชี้แจง หรือจัดส่งข้อมูลเกี่ยวกับการเป็นตัวแทนสนับสนุนตามที่สํานักงานกําหนด


ข้อ ๒๑ ให้ตัวแทนสนับสนุนที่เป็นบุคคลธรรมดา และพนักงานของนิติบุคคลที่เป็นตัวแทนสนับสนุนทําหน้าที่เกี่ยวกับการขายหรือรับซื้อคืนหน่วยลงทุนได้เฉพาะกิจการดังต่อไปนี้

                   (1) กรณีบุคคลดังกล่าวเป็นบุคคลที่ได้รับความเห็นชอบระดับหนึ่ง

                        (ก)  ให้คําแนะนําเฉพาะเจาะจงแก่ผู้ลงทุน 

                        (ข)  ให้คําแนะนําทั่วไปแก่ผู้ลงทุน

                        (ค) รับเปิดบัญชีเพื่อซื้อหรือขายคืนหน่วยลงทุนกับบริษัทจัดการ

                        (ง) แจกจ่ายหนังสือชี้ชวนหรือเอกสารการเปิดเผยข้อมูลเกี่ยวกับหน่วยลงทุนที่จําหน่าย

                        (จ) แจกจ่ายหรือรับเอกสารการจองซื้อหรือคําสั่งซื้อหรือคําสั่งขายคืนหน่วยลงทุน

                        (ฉ) รับคําสั่งซื้อหรือคําสั่งขายคืนหน่วยลงทุนและส่งคําสั่งดังกล่าวให้บริษัทจัดการ

                        (ช) รับชําระเงินค่าจองซื้อหรือค่าซื้อหน่วยลงทุน หรือชําระเงินค่าขายคืนหน่วยลงทุนเป็นเช็คขีดคร่อมสั่งจ่ายกองทุนรวมหรือผู้ลงทุน แล้วแต่กรณี  พร้อมทั้งมอบหลักฐานการรับเงินค่าจองซื้อหรือค่าซื้อหน่วยลงทุนให้ผู้ลงทุนด้วย

                        (ซ) ยืนยันการซื้อหรือขายคืนหน่วยลงทุน

                        (ฌ)  ส่งมอบหรือรับมอบใบหน่วยลงทุน หนังสือรับรองสิทธิในหน่วยลงทุน หรือสมุดบัญชีแสดงสิทธิในหน่วยลงทุน  รวมถึงเอกสารอื่นที่เกี่ยวข้องกับการซื้อหรือขายคืนหน่วยลงทุน

                        (ญ) คืนเงินค่าจองซื้อหน่วยลงทุนให้แก่ผู้ที่ไม่ได้รับการจัดสรรหน่วยลงทุน

                        (ฎ) จัดให้มีหรือแจกจ่ายเอกสารเผยแพร่ความรู้ทั่วไปเกี่ยวกับกองทุนรวม และรายละเอียดเกี่ยวกับวิธีการซื้อหรือขายคืนหน่วยลงทุน

                        (ฏ) ชี้แจงข้อมูลรายละเอียดในเรื่องต่าง ๆ เกี่ยวกับกองทุนรวม

                        (ฐ) ดําเนินการอื่นตามที่สํานักงานประกาศกําหนด

                   (2) กรณีบุคคลดังกล่าวเป็นบุคคลที่ได้รับความเห็นชอบระดับสอง 

                        (ก)  ให้คําแนะนําทั่วไปแก่ผู้ลงทุน

                        (ข)  กระทําการตาม (1) (ค) ถึง (ฏ) 

                        (ค)  ดําเนินการอื่นตามที่สํานักงานประกาศกําหนด


ข้อ ๒๒ ในกรณีที่การลงทุนในหน่วยลงทุนเกิดจากความประสงค์ของผู้ลงทุนเองโดยตัวแทนสนับสนุนไม่ได้ให้คําแนะนําทั่วไปหรือคําแนะนําเฉพาะเจาะจงแก่ผู้ลงทุน (execution only)  ตัวแทนสนับสนุนต้องจัดทําหลักฐานที่แสดงให้เห็นได้ว่าการลงทุนดังกล่าว ตัวแทนสนับสนุนไม่ได้มีการให้คําแนะนําทั่วไปหรือคําแนะนําเฉพาะเจาะจงแก่ผู้ลงทุน 


ข้อ ๒๓ ห้ามมิให้ตัวแทนสนับสนุนเรียกเก็บหรือรับค่าธรรมเนียมหรือค่าตอบแทนจากผู้ลงทุนนอกเหนือจากที่ผู้ลงทุนมีหน้าที่ต้องชําระต่อบริษัทจัดการ   ทั้งนี้ ไม่รวมถึงการเรียกเก็บค่าบริการที่สถาบันการเงินอาจเรียกได้เนื่องจากการประกอบธุรกิจของสถาบันการเงิน ตามกฎหมายที่ควบคุมการประกอบธุรกิจของสถาบันการเงินนั้น

                   ตัวแทนสนับสนุนที่เป็นนิติบุคคลอาจรับชําระเงินค่าจองซื้อหรือค่าซื้อหน่วยลงทุนจากผู้ลงทุน หรือชําระเงินค่าขายคืนหน่วยลงทุนแก่ผู้ลงทุน พร้อมทั้งมอบหลักฐานการรับเงินค่าจองซื้อหรือค่าซื้อหน่วยลงทุนดังกล่าวให้ผู้ลงทุนด้วย


ข้อ ๒๔ ให้ตัวแทนสนับสนุนขายหรือรับซื้อคืนหน่วยลงทุนตามกําหนดระยะเวลาการขายที่กําหนดไว้ในหนังสือชี้ชวน และให้ตัวแทนสนับสนุนจัดส่งหนังสือชี้ชวนส่วนสรุปข้อมูลสําคัญที่ผู้ลงทุนควรทราบ พร้อมกับใบจองซื้อหน่วยลงทุนหรือใบคําสั่งซื้อหน่วยลงทุน แล้วแต่กรณี  ให้แก่ผู้ที่สนใจจะลงทุน 


หมวด ๓ การควบคุมการขายหรือรับซื้อคืนหน่วยลงทุน

 


ข้อ ๒๕ บริษัทจัดการต้องดูแลให้พนักงานของตนที่ทําหน้าที่ขายหรือรับซื้อคืนหน่วยลงทุน ผู้จัดจําหน่ายหน่วยลงทุนและพนักงานของผู้จัดจําหน่ายหน่วยลงทุนปฏิบัติหน้าที่ให้เป็นไปตามหลักเกณฑ์ เงื่อนไข และวิธีการที่กําหนดในประกาศนี้ และบริษัทจัดการต้องดําเนินการดังต่อไปนี้

                   (1) จัดให้พนักงานของตนเข้ารับการอบรมเกี่ยวกับการจัดทําบันทึกข้อมูลส่วนตัวของผู้ลงทุน และการให้คําแนะนําที่เหมาะสมกับผู้ลงทุน 

                   (2) จัดให้มีหน่วยงานที่รับผิดชอบงานด้านการรับเรื่องร้องเรียนจากผู้ลงทุน  เพื่อดําเนินการแก้ไขปัญหาข้อร้องเรียนดังกล่าว และหน่วยงานที่จัดตั้งขึ้นนั้นต้องจัดเก็บรวบรวมข้อมูล และเอกสารหลักฐานต่าง ๆ ที่เกี่ยวข้องเป็นเวลาไม่น้อยกว่าสองปี รวมทั้งมีหลักปฏิบัติในการควบคุมเอกสารที่ชัดเจนและรัดกุม

(3) จัดให้มีระบบควบคุมภายใน ในส่วนที่เกี่ยวกับการขายหรือรับซื้อคืนหน่วยลงทุนเช่น จัดทําและจัดเก็บเอกสารหลักฐานการปฏิบัติหน้าที่ขายหรือรับซื้อคืนหน่วยลงทุนของพนักงาน เป็นต้น

                   (4) จัดให้มีหน่วยงานที่ควบคุมดูแลให้พนักงานของตน ปฏิบัติตามกฎหมาย  ประกาศ และมาตรฐานในการประกอบวิชาชีพ

                   บริษัทจัดการต้องดูแลให้ตัวแทนสนับสนุนที่เป็นบุคคลธรรมดาเข้ารับการอบรมตาม (1) และจัดให้หน่วยงานตาม (2) ดําเนินการเกี่ยวกับข้อร้องเรียนของผู้ลงทุนที่มีต่อตัวแทนสนับสนุนดังกล่าวด้วย

                   ตัวแทนสนับสนุนที่เป็นนิติบุคคลต้องดูแลให้พนักงานของตนผู้ทําหน้าที่ขายหรือรับซื้อคืนหน่วยลงทุน ปฏิบัติหน้าที่ให้เป็นไปตามหลักเกณฑ์ เงื่อนไข และวิธีการที่กําหนดในประกาศนี้และต้องดําเนินการตามวรรคหนึ่ง (1) (2) (3) และ (4) ด้วยโดยอนุโลม


ข้อ ๒๖ ให้บริษัทจัดการ ผู้จัดจําหน่ายหน่วยลงทุน และตัวแทนสนับสนุนที่เป็นนิติบุคคลกําหนดขั้นตอนการรับข้อร้องเรียนของผู้ถือหน่วยลงทุนเกี่ยวกับการประกอบธุรกิจของตนหรือการปฏิบัติหน้าที่ของพนักงานหรือตัวแทนสนับสนุนที่เป็นบุคคลธรรมดา แล้วแต่กรณี  และการดําเนินการเพื่อแก้ไขปัญหาข้อร้องเรียนดังกล่าวไว้เป็นลายลักษณ์อักษร  และเมื่อมีข้อร้องเรียนดังกล่าวเกิดขึ้น  ให้ดําเนินการดังต่อไปนี้

(1) ในกรณีที่ผู้ถือหน่วยลงทุนร้องเรียนต่อผู้จัดจําหน่ายหน่วยลงทุน หรือตัวแทนสนับสนุนที่เป็นนิติบุคคลโดยตรง ไม่ว่าจะเป็นการร้องเรียนด้วยวาจาหรือลายลักษณ์อักษร  ให้ผู้จัดจําหน่ายหน่วยลงทุน หรือตัวแทนสนับสนุนดังกล่าวพิจารณาดําเนินการเพื่อแก้ไขปัญหาข้อร้องเรียนดังกล่าว  พร้อมทั้งรวบรวมข้อร้องเรียนและการแก้ไขปัญหาดังกล่าวจัดส่งให้บริษัทจัดการทราบภายในเจ็ดวันนับตั้งแต่วันถัดจากวันรับข้อร้องเรียนหรือวันที่มีข้อยุติเกี่ยวกับข้อร้องเรียน แล้วแต่กรณี   ทั้งนี้ หากเป็นการร้องเรียนด้วยวาจา ให้บันทึกข้อร้องเรียนดังกล่าวเป็นลายลักษณ์อักษร และจัดให้ผู้ถือหน่วยลงทุนลงนามเพื่อรับรองความถูกต้องไว้ด้วย ก่อนที่ผู้จัดจําหน่ายหน่วยลงทุนหรือตัวแทนสนับสนุนจะดําเนินการแก้ไขปัญหาดังกล่าว

(2) ในกรณีที่ผู้ถือหน่วยลงทุนร้องเรียนต่อบริษัทจัดการโดยตรง ไม่ว่าจะเป็นการร้องเรียนด้วยวาจาหรือลายลักษณ์อักษร ให้บริษัทจัดการพิจารณาดําเนินการเพื่อแก้ไขปัญหาข้อร้องเรียนดังกล่าว  พร้อมทั้งรวบรวมข้อร้องเรียนและการแก้ไขปัญหาดังกล่าว ทั้งในส่วนที่ได้รับแจ้งตาม (1)  ส่วนที่ร้องเรียนต่อบริษัทจัดการโดยตรง  และส่วนที่สํานักงานจัดส่งให้ตาม (3)  ให้สํานักงานเป็นรายไตรมาส ภายในสิบห้าวันนับตั้งแต่วันถัดจากวันสิ้นไตรมาสนั้น   ทั้งนี้ หากเป็นการร้องเรียนด้วยวาจา  ให้บริษัทจัดการบันทึกข้อร้องเรียนดังกล่าวเป็นลายลักษณ์อักษร และจัดให้ผู้ถือหน่วยลงทุนลงนามเพื่อรับรองความถูกต้องไว้ด้วย ก่อนที่บริษัทจัดการจะดําเนินการแก้ไขปัญหาดังกล่าว

                   (3) ในกรณีที่ผู้ถือหน่วยลงทุนร้องเรียนต่อสํานักงาน และสํานักงานได้จัดส่งข้อร้องเรียนให้บริษัทจัดการแล้ว ให้บริษัทจัดการพิจารณาดําเนินการเพื่อแก้ไขปัญหาข้อร้องเรียนดังกล่าว และรายงานการดําเนินการให้สํานักงานทราบภายในสามสิบวันนับตั้งแต่วันถัดจากวันที่บริษัทจัดการได้รับข้อร้องเรียนนั้น  และหากบริษัทจัดการยังดําเนินการไม่แล้วเสร็จ  ให้บริษัทจัดการรายงานการดําเนินการทุกระยะเวลาสามสิบวันจนกว่าจะดําเนินการแล้วเสร็จ   ทั้งนี้ เว้นแต่สํานักงานกําหนดเป็นอย่างอื่น

                   (4) เมื่อมีข้อยุติเกี่ยวกับข้อร้องเรียนตาม (1) (2) หรือ (3) แล้ว ให้บริษัทจัดการผู้จัดจําหน่ายหน่วยลงทุน หรือตัวแทนสนับสนุนที่เป็นนิติบุคคล แล้วแต่กรณี แจ้งผลของข้อยุติและการแก้ไขปัญหาข้อร้องเรียน (ถ้ามี) พร้อมเหตุผลประกอบกรณีดังกล่าวให้ผู้ถือหน่วยลงทุนทราบภายในเจ็ดวันนับตั้งแต่วันถัดจากวันที่มีข้อยุตินั้น


หมวด ๔ การกํากับดูแลการปฏิบัติหน้าที่ของบุคคลที่ได้รับความเห็นชอบ

 


ข้อ ๒๗ ในกรณีที่บุคคลที่ได้รับความเห็นชอบปฏิบัติหน้าที่บกพร่อง ไม่เหมาะสมหรือไม่ครบถ้วน หรือฝ่าฝืนหรือไม่ปฏิบัติตามข้อกําหนดตามประกาศนี้ หรือตามประกาศที่สมาคมกําหนดโดยได้รับความเห็นชอบจากสํานักงาน  ให้สํานักงานมีอํานาจดําเนินการดังต่อไปนี้

(1) สั่งให้มาชี้แจง ส่งเอกสารหรือหลักฐานที่เกี่ยวข้อง

(2) สั่งให้กระทําหรืองดเว้นการกระทํา

(3) ตักเตือน

(4) สั่งพักการปฏิบัติหน้าที่เป็นระยะเวลาที่กําหนด  หากปรากฏว่า

(ก)  เหตุที่กําหนดไว้ข้างต้นมีลักษณะร้ายแรง

(ข)  มีเหตุตามที่กําหนดไว้ข้างต้นเกิดซ้ําอีกภายในช่วงสองปีใด ๆ 

(ค)  บุคคลดังกล่าวไม่ดําเนินการตามคําสั่งของสํานักงานตาม (1) หรือ (2)

                   การสั่งพักการปฏิบัติหน้าที่ตามวรรคหนึ่ง (4) ไม่มีผลกระทบต่อการขายหรือรับซื้อคืนหน่วยลงทุนที่บุคคลดังกล่าวได้ทําไว้ก่อนวันที่สํานักงานสั่งพักการปฏิบัติหน้าที่


ข้อ ๒๘ ในกรณีที่ปรากฏแก่สํานักงานว่าบุคคลตามข้อ 27 รายใดฝ่าฝืนคําสั่งพักการปฏิบัติหน้าที่ตามข้อ 27(4)  สํานักงานมีอํานาจสั่งเพิกถอนการอนุญาตให้ตั้งบุคคลดังกล่าวเป็นตัวแทนสนับสนุน หรือผู้จัดจําหน่ายหน่วยลงทุน และให้นําความในวรรคสองของข้อ 27 มาใช้บังคับโดยอนุโลม


ข้อ ๒๙ ให้สํานักงานมีอํานาจพิจารณาเปิดเผยรายชื่อบุคคลที่ถูกสั่งพักการปฏิบัติหน้าที่หรือถูกเพิกถอนการอนุญาตตามข้อ 27 หรือข้อ 28 ได้


หมวด ๕ บทเฉพาะกาล

 


ข้อ ๓๐ ให้ตัวแทนสนับสนุนที่เป็นนิติบุคคลได้รับการผ่อนผันการจัดให้มีพนักงานที่ได้รับความเห็นชอบประจําอยู่ที่สํานักงานใหญ่หรือสาขาตามข้อ 9  โดยสํานักงานใหญ่หรือสาขาของนิติบุคคลที่อยู่ในเขตกรุงเทพมหานครและปริมณฑลให้ได้รับการผ่อนผันจนถึงวันที่ 31 มีนาคม พ.ศ. 2545 และสํานักงานใหญ่หรือสาขาอื่นนอกเหนือจากนั้นให้ได้รับการผ่อนผันจนถึงวันที่ 31 มีนาคม พ.ศ. 2546


ผู้มีอํานาจลงนาม - ประกาศ   ณ  วันที่  2  กุมภาพันธ์  พ.ศ.  2544

 

 

รัฐมนตรีว่าการกระทรวงการคลัง

ประธานกรรมการ คณะกรรมการกํากับหลักทรัพย์และตลาดหลักทรัพย์